Resident Evil 2

**Resident Evil 2** (באנגלית: **Biohazard 2**) הוא משחק וידאו מסוגת אימה הישרדותית שפותח והופץ על ידי חברת קאפקום. המשחק יצא במקור בשנת 1998 לקונסולת ה-פלייסטיישן, והוא הכותר השני בסדרת המשחקים.

עלילת המשחק מתרחשת חודשיים לאחר אירועי המשחק הראשון, בעיר הבדיונית ראקון סיטי. השחקן שולט בלאון ס. קנדי, שוטר ביומו הראשון בתפקיד, ובקלייר רדפילד, סטודנטית המחפשת את אחיה כריס. השניים חייבים לשתף פעולה כדי לשרוד את התפרצות נגיף ה-T בעיר, שגרם להפיכתם של התושבים לזומבים וליצורים מוטנטיים.

## משחקיות
המשחק שומר על המכניקה הבסיסית של קודמו, הכוללת זוויות מצלמה קבועות, רקעים מרונדרים מראש וניהול משאבים מוגבל. החידוש המרכזי במשחק הוא מערכת ה-"Zapping System": המשחק מחולק לשני תרחישים (Scenario A ו-Scenario B) עבור כל אחת מהדמויות, לאון וקלייר. החלטות ופעולות שהשחקן מבצע בתרחיש הראשון (כמו איסוף חפצים מסוימים או הריגת אויבים) משפיעות על הסביבה ועל האירועים בתרחיש של הדמות השנייה. השחקן נדרש לפתור חידות סביבתיות בתוך תחנת המשטרה של ראקון סיטי ובמתקנים תת-קרקעיים, תוך התמודדות עם מלאי תחמושת מוגבל ומערכת שמירה המבוססת על סרטי דיו ומכונות כתיבה.

## עלילה
עלילת המשחק מתרחשת ב-29 בספטמבר 1998, כחודשיים לאחר אירועי המשחק הראשון. מרבית תושבי העיר "ראקון סיטי" הפכו לזומבים כתוצאה מהתפרצות של "נגיף ה-T" שדלף ממעבדות תאגיד "אמברלה" והגיע למערכת המים העירונית. שני הגיבורים – לאון ס. קנדי, שוטר מתחיל שהגיע לעיר ליומו הראשון בתפקיד, וקלייר רדפילד, סטודנטית שהגיעה לחפש את אחיה הנעדר (כריס מהמשחק הראשון) – נפגשים במקרה ומנסים להימלט מהעיר הבוערת. לאחר שהם מופרדים בעקבות תאונת דרכים, שניהם עושים את דרכם בנפרד אל תחנת המשטרה המקומית (R.P.D).
במהלך חקירתם, השניים מגלים כי תחנת המשטרה נכבשה כמעט כליל על ידי יצורים מוטנטיים וכי מפקד המשטרה, בריאן איירונס, שיתף פעולה עם אמברלה כדי להסתיר את פשעיהם. קלייר פוגשת בילדה קטנה בשם שרי בירקין, הנרדפת על ידי מפלצת, בעוד לאון פוגש באישה מסתורית בשם אדה וונג,.
עם התקדמות העלילה לעומק המעבדות התת-קרקעיים של "אמברלה", נחשף כי המדען ויליאם בירקין (אביה של שרי) יצר נגיף קטלני עוד יותר בשם "נגיף ה-G". לאחר שסוכני אמברלה ניסו לגנוב את הפיתוח וירו בו, הזריק בירקין לעצמו את הנגיף והפך למפלצת ענקית ומשתנה (G). במקביל, השחקן נרדף על ידי ה"טיראנט" (המכונה Mr. X), נשק ביולוגי שנשלח על ידי אמברלה כדי להשמיד ראיות ולחסל עדים. בסיום, הגיבורים חייבים להביס את המוטציה של בירקין ולהפעיל את מערכת ההשמדה העצמית של המעבדה כדי להימלט ברכבת תת-קרקעית רגע לפני שהמקום כולו קורס.

## דמויות ואויבים
### דמויות שניתן לשחק בהם
* **לאון ס. קנדי** - שוטר צעיר ביומו הראשון בתפקיד במשטרת ראקון סיטי. לאון נקלע לכאוס בעיר ומנסה לחבור לשורדים אחרים ולגלות את מקור ההתפרצות.
* **קלייר רדפילד** - סטודנטית צעירה ואחותו של כריס רדפילד (גיבור המשחק הראשון). היא מגיעה לעיר כדי לחפש את אחיה ונאלצת להגן על הילדה שרי בירקין.
### דמויות משנה
* **אדה וונג** - אישה מסתורית ומניפולטיבית. היא משתפת פעולה עם לאון, אך מניעיה האמיתיים נותרים מעורפלים.
* **שרי בירקין** - בתם הקטנה של מדעני אמברלה, ויליאם ואנט בירקין. היא נרדפת על ידי אביה המוטנטי והופכת לבת חסותה של קלייר.
### אויבים ויצורים
* **[[זומבי]]ם** - האויבים הבסיסיים הממלאים את רחובות העיר ותחנת המשטרה.
* **ליקר** - מוטציה קטלנית חסרת עור עם לשון ארוכה וציפורניים חדות. הליקרים עיוורים אך בעלי שמיעה חדה מאוד, והם מסוגלים לטפס על קירות ותקרות.
* **הטיירנט / מר איקס** נשק ביולוגי במעיל עור שנשלח על ידי "אמברלה" כדי לחסל ניצולים ולאסוף את דגימת נגיף ה-G. הוא רודף אחר השחקן ללא הפסקה ברחבי תחנת המשטרה.
* **ויליאם בירקין** - האנטגוניסט המרכזי. לאחר שהזריק לעצמו את נגיף ה-G, הוא עובר סדרה של מוטציות איומות לאורך המשחק, כשבכל מפגש הוא הופך למפלצתי וגדול יותר.
## פיתוח וגרסת "Resident Evil 1.5"

פיתוח המשחק החל זמן קצר לאחר צאתו של המשחק הראשון ב-1996, תחת הדרכתו של שינג'י מיקאמי כמפיק והידקי קאמיה כבמאי. לאחר כמעט שנה של עבודה, כשהמשחק היה במצב פיתוח מתקדם (כ-60% עד 80% מוכן), החליטו המפתחים שהתוצאה אינה עומדת בציפיות. הגרסה שבוטלה, המכונה כיום על ידי המעריצים בשם "Resident Evil 1.5", הייתה שונה מאוד מהמשחק הסופי: תחנת המשטרה נראתה מודרנית יותר, והגיבורה לצד לאון הייתה רוכבת אופנועים בשם אלזה ווקר (במקום קלייר רדפילד).
מיקאמי וקאמיה החליטו לגנוז את הפרויקט ולהתחיל מחדש כדי ליצור משחק קולנועי ומפחיד יותר. הם שכרו את התסריטאי נובורו סוגימורה כדי שיכתוב עלילה עמוקה יותר שתחבר בין הדמויות.

## גרסה מחודשת (2019)
בינואר 2019 הוציאה קאפקום גרסה מחודשת למשחק (המכונה Resident Evil 2 Remake) לקונסולות ה-PlayStation 4, ה-Xbox One ולמחשב האישי. בניגוד לגרסת המקור, הריימיק נבנה על מנוע ה-RE Engine העוצמתי (ששימש גם את Resident Evil 7) והחליף את זוויות המצלמה הקבועות במצלמה מודרנית מעבר לכתף (Over-the-shoulder).
המשחק שמר על ליבת העלילה אך הרחיב אותה משמעותית, עם דיאלוגים חדשים, חידות מעודכנות ועיצוב מחדש של תחנת המשטרה והמעבדות. אחד השינויים הבולטים היה השדרוג של דמותו של מר איקס (Mr. X), שהפך לאיום בלתי פוסק הרודף אחר השחקן בזמן אמת לאורך חלקים נרחבים מהמשחק, תוך שהוא מגיב לקולות ירי ורעש. הגרסה המחודשת זכתה לשבחים על הגרפיקה הריאליסטית, והצלחתו לשמר את תחושת האימה של המקור תוך התאמתו לדור החדש. המשחק נמכר ביותר מ-10 מיליון עותקים, ועקף במכירותיו את המשחק המקורי מ-1998.

## ראו גם
*Resident Evil
*Resident Evil (משחק וידאו, 1996)
*לאון ס. קנדי

## קישורים חיצוניים

## הערות שוליים

קטגוריה:משחקי Resident Evil